龔立道家藏虢月石屏
作者：敖陶孫
朝代：宋

paragraphs: 桑田鑒一奪，周官寒如灰。
賜玨先淪奔，乃自垂棘胎。
劫火到咸陽，六國無珍材。
空餘虢山在，蚌水相縈迴。
古潭月荒凉，孤光翳復開。
六丁所邀留，珪魄幻紫瑰。
閟藏三千年，掘獄無張雷。
君先世閩南，家枕鳳咮堆。
夜光有感觸，渠伊入剸裁。
向來匪石心，不轉誤國魁。
皦如照萬世，是君以聞來。
遠孫極風流，乞語譾餘哀。
摩挲紫雲姿，百感集我懷。
石汝亦不遇，無兩歐蘇梅。